คลังปรับเป้าจีดีพี53เป็น7.8%
สศค. ปรับเป้าจีดีพี ปี 53 เป็น7.8%จาก7.5%คาดปีหน้า โต4.5%หวั่นส่งออกฉุดชะลอตัว
28 ธ.ค. 2553

สศค. ปรับเป้าจีดีพี ปี 53 เป็น7.8%จาก7.5%คาดปีหน้า โต4.5%หวั่นส่งออกฉุดชะลอตัว
นายนริศ ชัยสูตร ผู้อำนวยการ สศค.กล่าวว่า เศรษฐกิจไทยในปี 2553 คาดว่าจะขยายตัวร้อยละ 7.8 ปรับตัวดีขึ้นมากจากปีก่อนหน้าที่หดตัวร้อยละ -2.3 ต่อปี ซึ่งประมาณการครั้งนี้สูงกว่าประมาณการ ณ เดือน ก.ย.2553 ที่คาดว่าจะขยายตัวร้อยละ 7.5 สะท้อนภาพรวมทางเศรษฐกิจในปี 2553 ที่ถือว่าขยายตัวได้ในระดับสูงมาก 



นริศ
ปัจจัยสนับสนุนหลักมาจากการส่งออกสินค้าในรูปดอลลาร์สหรัฐที่ขยายตัวในอัตราที่สูงตามการฟื้นตัวของเศรษฐกิจประเทศคู่ค้าหลัก รวมถึงการฟื้นตัวของการบริโภคและการลงทุนภาคเอกชน ซึ่งได้รับแรงหนุนจากรายได้ของเกษตรกรที่เพิ่มสูงขึ้นจากการที่ราคาพืชผลสำคัญปรับตัวสูงขึ้น และการขยายกำลังการผลิตเพื่อรองรับกิจกรรมทางเศรษฐกิจที่เพิ่มขึ้นตามการส่งออก 
สำหรับเสถียรภาพเศรษฐกิจภายในประเทศ คาดว่าอัตราเงินเฟ้อทั่วไปในปี 2553 จะอยู่ที่ร้อยละ 3.3 ใกล้เคียงกับที่ประมาณการไว้เดิม ส่วนอัตราเงินเฟ้อพื้นฐานคาดว่าจะอยู่ที่ร้อยละ 0.9 สำหรับเสถียรภาพเศรษฐกิจภายนอกประเทศยังอยู่ในเกณฑ์ดี โดยดุลบัญชีเดินสะพัดคาดว่าจะเกินดุลร้อยละ 4.4 ของ GDP เกินดุลลดลงจากปีที่แล้ว เนื่องจากการฟื้นตัวของการบริโภคและการลงทุนภาคเอกชน ทำให้มูลค่านำเข้าสินค้ามีการเร่งตัวสูงขึ้นมาอยู่ที่ร้อยละ 37.5 ต่อปี เทียบกับมูลค่าการส่งออกสินค้าที่คาดว่าจะขยายตัวร้อยละ 28.3 ต่อปี 
ผู้อำนวยการ สศค.ประเมินภาวะเศรษฐกิจไทยในปีหน้าว่า ในปี 2554 เศรษฐกิจไทยจะยังคงขยายตัวต่อเนื่องจากปีนี้ โดยประเมินว่าเศรษฐกิจจะขยายตัวร้อยละ 4.5 โดยมีช่วงคาดการณ์ที่ร้อยละ 4.0-5.0 ตามอุปสงค์ภายในประเทศที่ยังคงมีแนวโน้มขยายตัวต่อเนื่องจากปี 2553 ทั้งการบริโภคและการลงทุน ขณะที่อุปสงค์ภายนอกประเทศคาดว่าจะชะลอตัวลง เนื่องจากยังมีความเสี่ยงจากความเปราะบางของการฟื้นตัวของเศรษฐกิจประเทศคู่ค้าหลักที่อาจส่งผลกระทบต่อภาคการส่งออกของไทยได้ ในด้านเสถียรภาพเศรษฐกิจภายในประเทศ 
อัตราเงินเฟ้อทั่วไปในปีหน้าคาดว่าจะอยู่ที่ร้อยละ 3.5 ต่อปี โดยมีช่วงคาดการณ์ที่ร้อยละ 3.0-4.5 ต่อปี โดยมีแรงกดดันที่สำคัญมาจากราคาน้ำมันที่คาดว่าจะปรับตัวสูงขึ้นจากปีนี้ และราคาสินค้าเกษตรในประเทศที่อาจเร่งตัวขึ้น สำหรับเสถียรภาพเศรษฐกิจภายนอกประเทศ คาดว่าในปี 2554 ดุลบัญชีเดินสะพัดจะเกินดุลที่ร้อยละ 3.6 ของ GDP ช่วงคาดการณ์ที่ร้อยละ 3.1-4.1 ของ GDP โดยมูลค่าส่งออกสินค้าคาดว่าจะขยายตัวร้อยละ 13.2 ต่อปี ช่วงคาดการณ์ที่ร้อยละ 12.2-14.2 ต่อปี และมูลค่านำเข้าสินค้าคาดว่าจะขยายตัวร้อยละ 14.6 ต่อปี ช่วงคาดการณ์ที่ร้อยละ 13.6-15.6 ต่อปี